次韻曾育才翠樾堂雪詩
作者：王庭珪
朝代：宋

paragraphs: 哦君翠樾堂中雪，詞如劍戟相磨切。
又如牛鐸應黄鍾，水中躍出蕤賓鐵。
因誦東坡憶雪詩，城郭山川兩奇絕。
翠樾堂中雪復然，敢擬片詞增竄竊。
長安道上醉騎驢，忍凍不知蹄屢蹶。
爭似淮西破賊時，蔡州城外沙如月。
將軍一箭射欃槍，夜落城頭曉方滅。
捷書飛奏不動塵，露布馳來迷玉闕。
醉翁句律號令嚴，凍口何由更開說。
銀杯任逐馬蹄翻，斷藁殘編且扃鐍。